(a)

Se introduc următoarele note: „Nota A: Numele substanței trebuie să apară pe etichetă sub una din descrierile indicate în anexa I la Directiva 67/548/CEE [a se vedea articolul 23 alineatul (2) litera (a)]. În anexa I la Directiva 67/548/CEE se utilizează uneori o descriere generală de tipul «compuși …» sau «săruri …». În acest caz, producătorul sau persoana care comercializează o astfel de substanță este obligat să precizeze pe etichetă numele corect, având în vedere capitolul intitulat «Nomenclatură» din introducere. Directiva 67/548/CEE cere, de asemenea, ca simbolurile, indicațiile de pericol, frazele R sau S care trebuie utilizate pentru fiecare substanță să fie cele menționate în anexa I [articolul 23 alineatul (2) literele (c) – (e)]. Pentru substanțele care fac parte dintr-un grup special de substanțe incluse în anexa I la Directiva 67/548/CEE, simbolurile, indicațiile de pericol, frazele R sau S care trebuie utilizate pentru fiecare substanță trebuie să fie cele prezente în intrarea corespunzătoare din respectiva anexă I. Pentru substanțele care fac parte din mai multe grupuri de substanțe incluse în anexa I la Directiva 67/548/CEE, simbolurile, indicațiile de pericol, frazele R sau S care trebuie utilizate pentru fiecare substanță trebuie să fie cele prezente în intrările corespunzătoare din respectiva anexă I. În cazurile în care în cele două intrări sunt indicate două clasificări diferite pentru același risc, se utilizează clasificarea corespunzătoare riscului celui mai sever.” „Nota D: Anumite substanțe care sunt susceptibile de polimerizare sau descompunere spontană sunt introduse pe piață sub o formă stabilizată. Sub această formă sunt menționate în anexa I la Directiva 67/548/CEE. Totuși, aceste substanțe sunt uneori introduse pe piață sub o formă nestabilizată. În acest caz, producătorul sau persoana care comercializează o astfel de substanță trebuie să menționeze pe etichetă numele substanței, urmat de cuvântul «nestabilizat».” „Nota E: Substanțelor cu efecte specifice asupra sănătății umane (a se vedea capitolul 4 din anexa VI la Directiva 67/548/CEE) și care sunt clasificate drept cancerigene, mutagene și/sau toxice pentru reproducere de categoria 1 sau 2 li se atribuie Nota E, în cazul în care sunt clasificate și ca foarte toxice (T+), toxice (T) sau nocive (Xn). În cazul acestor substanțe, frazele de risc R20, R21, R22, R23, R24, R25, R26, R27, R28, R39, R68 (nociv), R48 și R65 sau toate combinațiile de aceste fraze sunt precedate de cuvintele «de asemenea».” „Nota H: Clasificarea și eticheta aplicată pentru această substanță corespund proprietății (proprietăților) periculoase indicate de fraza (frazele) de risc, în combinație cu categoria (categoriile) de pericol indicate. Cerințele articolului 6 din Directiva 67/548/CEE privind producătorii, distribuitorii și importatorii acestei substanțe se aplică tuturor celorlalte aspecte legate de clasificare și etichetare. Eticheta finală urmează cerințele cuprinse în secțiunea 7 a anexei VI la Directiva 67/548/CEE. Această notă se aplică anumitor substanțe derivate din cărbune sau din țiței și anumitor intrări pentru grupuri de substanțe din anexa I la Directiva 67/548/CEE.” „Nota S: Prezenta substanță s-ar putea să nu necesite o etichetă în conformitate cu articolul 23 din Directiva 67/548/CEE (a se vedea secțiunea 8 din anexa VI).”